Dagbladet til Høyesterett med Schjenken-saken
Borgarting lagmannsrett avsa en enstemmig dom over Dagbladet i april i år der avisen får kritikk for en rekke oppslag som satte ambulansesjåfør Erik Schjenken i et meget dårlig lys.Lagmannsretten skriver at Schjenken opplevde seg maktesløs idet han ikke hadde anledning til å ta til motmæle mot avisens vedvarende mediedekning over lang tid. Dagbladets sjefredaktør John Arne Markussen har uttalt at saken reiser flere prinsipielle spørsmål og mener Borgarting lagmannsrett gjennom sin dom redigerer avisen. - Det mest sentrale er at dommen slik den nå står, legger sterke begrensninger på meningsjournalistikken. Det er negativt for den offentlige debatt, sier han. Bakgrunnen for saken er utsagn i flere kommentarartikler som sto på trykk i Dagbladet i 2007. Artiklene var kommentarer til saken om somalieren Ali Farah, som ble slått ned i Sofienbergparken og ikke fikk transport i ambulanse fra stedet.
Høyesterett godtar at Dagbladet får anke Schjenken-dommen. Avisen ble i lagmannsretten dømt til å betale ambulansesjåføren 200.000 kroner i oppreisning, i tillegg til én million i sakskostnader.